*Tämä artikkeli käsittelee musiikkikappaletta. Ray Daviesin albumista katso See My Friends (albumi).*

| "See My Friends"The Kinks |
| --- |
| Singlen "See My Friends" kansikuva |
| Singlen tiedot |
|  Albumilta | *Kinks Kinkdom* |
|  Äänitetty  | Pye-studio no. 2, Lontoo, tod. näk. 3. toukokuuta 1965 |
|  Julkaistu | Yhdistynyt kuningaskunta 30. heinäkuuta 1965  Yhdysvallat 29. syyskuuta 1965 |
|  Formaatti | 7"-single |
|  Tekijä(t) | Ray Davies |
|  Tuottaja(t) | Shel Talmy |
|  Tyylilaji | psykedeelinen rock, raga rock, psykedeelinen pop |
|  Kesto | 02.46 |
|  Levy-yhtiö | Yhdistynyt kuningaskunta Pye Records  Yhdysvallat Reprise Records |
| Listasijoitukset |
|  Britannia: 10. 
  Yhdysvallat: 111. 
Kts. lisää listasijoituksia |
| The Kinksin muut singlet |
| "Set Me Free"1965 | "See My Friends"1965 | "Till the End of the Day"1965

---

"A Well Respected Man"(USA) 1965 |

**"See My Friends"** on The Kinksin kappale ja single vuodelta 1965. Se nousi yhtyeen kotimaassa Britanniassa listan sijalle 10, mutta Yhdysvalloissa se ei yltänyt sijaa 111 korkeammalle. Britanniassa ja muualla Euroopassa kappaletta ei julkaistu millään albumilla, mutta Yhdysvalloissa se ilmestyi levyllä *Kinks Kinkdom*.

Kappale oli ensimmäisiä raga rock -genreä edustavia levytyksiä.

Taustaa
-------

Kappaleen kirjoittaja, The Kinksin laulaja-kitaristi Ray Davies sai kappaleeseen idean Intian-lomallaan. Hän asui hotellissa merenrannalla, ja joka aamu kello viisi paikalliset kalastajat aloittivat työnteon veisaten samalla laulujaan. Näitä lauluja "See My Friends" jäljitteli melodialtaan. Ensimmäisen kerran Davies soitti valmiin kappaleen kahdelle siskolleen kotonaan Lontoon Muswell Hillissä.

Nauhoitus
---------

"See My Friends" äänitettiin Lontoon Pye-studioilla todennäköisesti 3. toukokuuta 1965. Studiossa tapahtui lopputuloksen kannalta merkittävä vahinko, kun Ray Davies piti 12-kielistä Framus-kitaraansa liian lähellä mikrofonia, jolloin mikrofoni alkoi kiertää synnyttäen läpi kappaleen kuuluvan "hurinan". Tuottaja Shel Talmy halusi kuitenkin julkaista kappaleen sellaisenaan. Daviesin mukaan kappaleen lopputulos on sekoitus hänen (Daviesin) tyhmyyttä, tuottaja Talmyn opportunismia sekä äänittäjä Bob Augerin kyvykkyyttä. Davies pyysi lisäksi veljeään, Dave Daviesiä, imitoimaan kitarallaan intialaisia instrumentteja.

### Kokoonpano

* Ray Davies – laulu, 12-kielinen kitara
* Dave Davies – kitara, taustalaulu
* Pete Quaife – bassokitara, taustalaulu
* Mick Avory – rummut

Julkaisu ja vastaanotto
-----------------------

"See My Friends" nousi Britanniassa listan sijalle 10 ja pysyi top 50 -listalla yhteensä 9 viikkoa. Yhdysvalloissa single ylsi Billboardin listalla sijalle 111. Lisäksi kappale oli pieni hitti joissain Manner-Euroopan maissa, esimerkkinä Ruotsin Kvällstoppen-listan 19. sija.

Vaikka "See My Friendsiä" voi pitää kaupallisesta näkökulmasta katsoen jonkinasteisena floppina, herätti se arvostusta muusikkopiireissä. Muun muassa The Beatlesin Paul McCartney jakoi kappaleesta tunnustusta:

> »Muistan sellaisen klubin kuin The Scotch of St. James, jossa meillä oli tapana hengailla, ja eräänä iltana kun kävelin sisään, Paul McCartney tuli luokseni ja sanoi: "Se teidän 'See My Friends' -sinkkunne, minä pidän siitä tosi paljon. Minun olisi pitänyt kirjoittaa se." "No, etpäs kirjoittanut. Et sinä voi kaikkea tehdä...»   
> (Dave Davies, soolokitaristi)
> 
> 

"See My Friends" oli ensimmäisiä intialaisvaikutteista raga rock -genreä edustavia kappaleita. Se julkaistiin vain hieman yli kuukausi The Yardbirdsin "Heart Full of Soulin" jälkeen, jota pidetään tyylilajin ensimmäisenä kappaleena.

Tunnetuin esittäjä, joka on tehnyt kappaleesta cover-version, on brittiläinen muusikko Richard Thompson. Hän levytti "See My Friendsin" vuonna 2003.

### Listasijoitukset

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Britannia | 10. | 9 (Top 50) | 7.8.1965 |  |
|  Ruotsi (Kvällstoppen) | 19. | 1 | 7.9.1965 |  |
|  Alankomaat | 26. | 6 (Top 40) | 28.8.1965 |  |
|  Länsi-Saksa | 36. |  | viikko 47/1965 |  |
|  Yhdysvallat | 111. |  |  |  |

Kappaleet singlellä
-------------------

**A-puoli**

1. See My Friends – 2.46 (säv. Ray Davies)

**B-puoli**

1. 
2. Never Met a Girl Like You Before – 2.04 (Pye Recordsin painos, säv. R. Davies)
3. 
4. Wonder Where My Baby Is Tonight – 2.01 (Voguen painos, säv. R. Davies)

Lähteet
-------

* The Kinks: *Picture Book* -boksin kirjanen (kirjoittanut Peter Doggett, 2008)

### Viitteet

1. 1 2  See My Friends/Never Met A Girl Like You Before (UK) kindakinks.net. Viitattu 4.12.2010.  (englanniksi)
2. ↑  See My Friends/Never Met A Girl Like You Before (USA) kindakinks.net. Viitattu 4.12.2010.  (englanniksi)
3. ↑  See My Friends/Never Met A Girl Like You Before by The Kinks : Reviews and Ratings - Rate Your Music rateyourmusic.com. Viitattu 4.4.2012.  (englanniksi)
4. ↑  Kinks Alive! - Ray Davies Rolling Stones interview, 1969 icce.rug.nl. Viitattu 4.12.2010.  (englanniksi)
5. ↑  Doggett 2008, s.17.
6. ↑  The Kinks: The Singles Collection -albumin kansilehti
7. 1 2  West Meet East Soundscapes.info.  Arkistoitu 15.10.2008. Viitattu 11.7.2013.  (englanniksi)
8. 1 2  Chart Stats - The Kinks - See My Friend chartstats.com. Viitattu 4.12.2010.  (englanniksi)
9. 1 2  U.S. Chart Positions kindakinks.net. Viitattu 4.12.2010.  (englanniksi)
10. 1 2  Sweden Chart Positions kindakinks.net. Viitattu 4.12.2010.  (englanniksi)
11. ↑  Nyman, Jake: *Onnenpäivät 2*, s. 237. Helsinki: Kustannusosakeyhtiö Tammi, 1995. ISBN 951-31-0573-3.
12. ↑  List of Kinks Covers kindakinks.net. Viitattu 4.12.2010.  (englanniksi)
13. ↑  Holland Chart Positions kindakinks.net. Viitattu 4.12.2010.  (englanniksi)
14. ↑  Charts-Surfer: Songsearch charts-surfer.de. Viitattu 4.12.2010.  (englanniksi)